Ekotrend Slovakia - zväz ekologického poľnohospodárstva, Michala Hlaváčka 179/21, 054 01 Levoča

Eco-IPROVIN Slovakia, 941 36 Rúbaň 411

Iniciatíva poľnohospodárov, 044 14 Gyňov 193

Združenie vlastníkov pôdy a agropodnikateľov Slovenska, Dopravná 14, 934 01 Levice

Združenie mladých farmárov na Slovensku – ASYF, 029 51 Vasiľov 136

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eduard Heger, predseda vlády SR

Samuel Vlčan, minister pôdohospodárstva a rozvoja vidieka SR

Jaroslav Karahuta, predseda výboru národnej rady SR pre pôdohospodárstvo a životné prostredie

Levoča 18. 1. 2022

Vážení páni,

obraciame sa na Vás ako zástupcovia pôdohospodárskych organizácií, ktorých veľmi znepokojuje súčasná situácia a dianie v Slovenskom pozemkovom fonde (SPF).

Je všeobecne známe, že SPF pri vybavovaní agendy postupuje veľmi pomaly, žiadosti často stoja bez odpovede aj roky. K 13.11.2021 SPF evidoval 36 158 nevybavených žiadostí.

Na činnosť SPF sa nevzťahuje postup ani lehoty zákona č. 71/1967 Zb. o správnom konaní (správny poriadok), čo spôsobuje, že v súčasnosti sa na rozhodnutie čaká niekedy aj viac ako 5 rokov. Žiadame preto okrem iného o legislatívnu zmenu tak, aby tento zákon s jeho lehotami sa vzťahoval aj na SPF.

Činnosť a hospodárenie SPF kontroluje trinásťčlenná rada. Členov rady volí a odvoláva Národná rada SR, a to ôsmich členov na návrh vlády SR, z toho jedného člena vláde navrhne združenie miest a obcí, a jedného člena vláde navrhne Slovenská poľnohospodárska a potravinárska komora, a piatich členov na návrh výboru pre pôdohospodárstvo. Rada prerokúva právne akty, ktorých obsahom je odplatný alebo bezodplatný prevod alebo prenájom majetku v správe pozemkového fondu na iné osoby a predkladá k nim odporúčajúce alebo neodporúčajúce stanovisko ich štatutárnym orgánom.

Súčasná nečinnosť SPF má zrejme viac príčin, ale určite jednou z rozhodujúcich je skutočnosť, že v súčasnosti nemá rada SPF potrebný počet členov. Znamená to, že nemôže plniť svoje úlohy a predkladať štatutárnym orgánom vyjadrenie k žiadostiam o prevod a prenájom. Zo zákonom stanoveného počtu 13 členov rady dnes sú zvolení len traja členovia.

Keďže za tejto situácie SPF nemôže uzatvárať žiadne zmluvy o prevode a prenájme, štát dlhodobo prichádza o značné finančné prostriedky a na druhej strane množstvo záujemcov nemôže začať hospodáriť alebo rozšíriť svoje hospodárenie.

Kreačná pôsobnosť výboru NR sa hlavne vzťahuje podľa zákona č. 330/1991 Zb. na návrhy na voľbu a odvolanie členov rady SPF. Žiadame Vás, aby ste už ďalej nezanedbávali túto svoju dôležitú úlohu a aby predseda výboru požiadal politické strany a hnutia o zaslanie návrhov kandidátov na členov rady SPF.

Rovnako žiadame vládu SR a MPRV SR, aby sa bez meškania zhostili svojej úlohy a navrhli Národnej rade SR potrebný počet kandidátov na členov rady SPF.

My sme pripravení v prípade potreby ponúknuť z našich radov schopných a odborne zdatných kandidátov na funkciu členov rady SPF, ktorí by určite túto funkciu vedeli zodpovedne vykonávať.

S úctou

Zuzana Homolová v. r., Ekotrend Slovakia - zväz ekologického poľnohospodárstva

Ing. Ľubomíra Kakalíková, PhD. v. r., Eco-IPROVIN Slovakia

Ján Cenkner v. r., Iniciatíva poľnohospodárov

Ing.Ján Jelen v .r., Združenie vlastníkov pôdy a agropodnikateľov Slovenska

Milan Jurky v. r., Združenie mladých farmárov na Slovensku – ASYF